b"\n_START_ARTICLE_\nArt sass\xc3\xa0nida\n_START_PARAGRAPH_\nL'art sass\xc3\xa0nida inclou la producci\xc3\xb3 art\xc3\xadstica que es produ\xc3\xad durant la dinastia del mateix nom que va regir l'\xc3\x80sia Occidental entre el segle III i el VII dC, abans de la conquesta musulmana de P\xc3\xa8rsia, i va acabar al voltant de l'any 651. \xc3\x89s, juntament amb l'art aquem\xc3\xa8nida de la dinastia anterior, un dels per\xc3\xadodes m\xc3\xa9s brillants de l'art a P\xc3\xa8rsia abans de la conquesta i l'art isl\xc3\xa0mic. Es caracteritza per una producci\xc3\xb3 art\xc3\xadstica molt desenvolupada, gr\xc3\xa0cies a la riquesa de l'Imperi sass\xc3\xa0nida i la seva posici\xc3\xb3 entre l'Imperi Rom\xc3\xa0 a l'oest i la Xina a l'est, en la intersecci\xc3\xb3 d'intercanvis materials i culturals entre diverses civilitzacions: el m\xc3\xb3n occidental, el m\xc3\xb3n asi\xc3\xa0tic i l'Iran._NEWLINE_L'any 224, l'\xc3\xbaltim rei dels parts va ser derrotat per Ardaixir I. La posterior dinastia sass\xc3\xa0nida romandria quatre-cents anys governant un territori que es correspon als pa\xc3\xafsos actuals d'Iran, l'Iraq, i gran part de la zona a l'est i al nord del modern Iran. Ocasionalment tamb\xc3\xa9 van controlar la costa de Llevant, gran part d'Anat\xc3\xb2lia, i zones\xc2\xa0d'Egipte i la pen\xc3\xadnsula Ar\xc3\xa0biga. Aix\xc3\xad doncs va comen\xc3\xa7ar una nova \xc3\xa8poca a l'Iran i Mesopot\xc3\xa0mia, que en molts aspectes es basava en les tradicions aquem\xc3\xa8nides, incloent l'art de l'\xc3\xa8poca, amb d'altres influ\xc3\xa8ncies de llocs m\xc3\xa9s llunyans com la Xina i el Mediterrani._NEWLINE_L'art dels sass\xc3\xa0nides que ha arribat als nostres dies es troba sobretot en la seva arquitectura, els relleus i la metal\xc2\xb7listeria, i encara queden algunes pintures del que va ser una producci\xc3\xb3 molt difosa. Els relleus en roca deurien ser molt inferiors en nombre respecte als interiors en escaiola, per\xc3\xb2 d'aquests \xc3\xbaltims queden molt pocs. Les escultures exemptes s\xc3\xb3n menys que les de l'art part, per\xc3\xb2 hi han excepcions destacades com l'est\xc3\xa0tua de Sapor I (r. 240\xe2\x80\x93272), tallada en una estalagmita a l'interior d'una cova; hi ha esments literaris a d'altres colossals est\xc3\xa0tues de reis, avui desaparegudes. Tamb\xc3\xa9 s'hi troben de l'\xc3\xa8poca importants relleus en roca i, a m\xc3\xa9s a m\xc3\xa9s, van continuar la tradici\xc3\xb3 parta de decoraci\xc3\xb3 en estuc modelat, realitzant tamb\xc3\xa9 grans escenes figuratives._NEWLINE_L'art sass\xc3\xa0nida que ha arribat als temps moderns representa escenes cortesanes i cavalleresques amb considerable grandesa d'estil, reflectint una vida luxosa, i mostren la cort sass\xc3\xa0nida tal com la van documentar els ambaixadors bizantins. Les obres que han sobreviscut solen ser imatges de governants, encara que cap tan gran com la ja esmentada est\xc3\xa0tua de Sapor I. Van gaudir d'una particular popularitat les escenes de ca\xc3\xa7a i batalla, i dones ballant lleugeres de roba, a m\xc3\xa9s d'altres entreteniments. Les representacions sovint estan col\xc2\xb7locades a manera d'un escut d'armes, que al seu torn potser va tenir forta influ\xc3\xa8ncia en la producci\xc3\xb3 art\xc3\xadstica d'Europa i l'Extrem Orient. Encara que en l'art part dominaven les vistes frontals, en les representacions narratives de l'art sass\xc3\xa0nida s\xc3\xb3n menys freq\xc3\xbcents, i sovint figures es presenten de perfil o rotades tres quarts.\n_START_SECTION_\nEstudi i influ\xc3\xa8ncies\n_START_PARAGRAPH_\nL'art sass\xc3\xa0nida \xc3\xa9s tema d'estudi des de la segona meitat del segle XX. Els coneixements s\xc3\xb3n encara sovint hipot\xc3\xa8tics i q\xc3\xbcestionables. El que si \xc3\xa9s clar \xc3\xa9s que les influ\xc3\xa8ncies es poden trobar en per\xc3\xadodes art\xc3\xadstics anteriors. Aix\xc3\xad, l'arquitectura sass\xc3\xa0nida inclou elements de l'arquitectura aquem\xc3\xa8nida \xe2\x80\x94les construccions en fusta verticals cobertes amb estuc\xe2\x80\x94, i dels Parts, com l'iwan i el morter. Alguns motius decoratius s\xc3\xb3n d'inspiraci\xc3\xb3 grecoromana, com les fulles d'acant. Tamb\xc3\xa9 el contacte prolongat entre l'Imperi Rom\xc3\xa0 i l'Imperi sass\xc3\xa0nida va influir en l'art sass\xc3\xa0nida, i \xc3\xa9s particularment manifest despr\xc3\xa9s de la vict\xc3\xb2ria de Sapor sobre Valeri\xc3\xa0 el 260. Dins aquest context es troben els mosaics de Bixapur, que poden haver estat realitzats per artistes deportats dels territoris romans._NEWLINE_L'art sass\xc3\xa0nida va tenir una forta influencia sobre l'art isl\xc3\xa0mic de P\xc3\xa8rsia. L'arc \xc3\xa9s un dels elements m\xc3\xa9s caracter\xc3\xadstics de l'arquitectura persa. Especialment a l'\xc3\x80sia central, com a Sogdiana, els m\xc3\xa8todes i els costums art\xc3\xadstics s\xc3\xb3n directament atribu\xc3\xafbles als sass\xc3\xa0nides. La col\xc2\xb7locaci\xc3\xb3 her\xc3\xa0ldica dels animals en parelles que es pot trobar a Bizanci i a l'Europa medieval posterior sembla haver-se tram\xc3\xa9s directament de les obres d'art de l'Imperi sass\xc3\xa0nida; fou principalment a trav\xc3\xa9s dels teixits que es van difondre els motius her\xc3\xa0ldics, encara que alguns mosaics tan primerencs com els del segle VI d'Antakya representaven els mateixos motius.\n_START_SECTION_\nDimensional\n_START_PARAGRAPH_\nD'aquesta \xc3\xa8poca s\xc3\xb3n rares les escultures soles, sense cap altre tipus de suport, en comparaci\xc3\xb3 de les elaborades en temps dels Parts. L'est\xc3\xa0tua de Sapor I \xc3\xa9s l'\xc3\xbanica excepci\xc3\xb3 que en queda actualment. Situada a la cova de Muden-i Shapur, prop de Bixapur, t\xc3\xa9 una al\xc3\xa7ada superior a 7 m, representa una persona amb vestit reial i armes amb gran detall, i la seva intenci\xc3\xb3 \xc3\xa9s desconeix.\n_START_SECTION_\nRelleus en roca\n_START_PARAGRAPH_\nUn mitj\xc3\xa0 habitual en l'art persa \xc3\xa9s el relleu en roca de gran grand\xc3\xa0ria, tallat, col\xc2\xb7locat en general a considerable altura, al costat d'una carretera, i prop d'una font d'aigua; es va utilitzar principalment per a glorificar al rei i proclamar el control persa sobre el territori. Va comen\xc3\xa7ar amb relleus en roca elamita i Lullubi, com la de Kul-e Farah i Eshkaft-e Salman en el sud-oest d'Iran, i va continuar sota els assiris. El relleu i inscripci\xc3\xb3 de Behistun, realitzat entorn de l'any 500\xc2\xa0aC per a Darios el Gran, tenia una escala molt superior, reflectint i proclamant el poder de l'imperi aquem\xc3\xa8nida. Els governants perses sovint presumien del seu poder i els seus assoliments, fins que la conquesta musulmana va eliminar la imatgeria dels seus monuments; molt m\xc3\xa9s tard va haver-hi un petit ren\xc3\xa9ixer amb la dinastia qajar._NEWLINE_Behistun \xc3\xa9s una excepci\xc3\xb3 dins aquest estil d'art pel fet que t\xc3\xa9 una gran inscripci\xc3\xb3 que, com la pedra Rosetta eg\xc3\xadpcia, repeteix el\xc2\xa0 text en tres idiomes diferents, i amb gran import\xc3\xa0ncia per a la comprensi\xc3\xb3 moderna d'aquests idiomes. Altres relleus perses, per regla general, manquen d'inscripcions, fet que comporta dificultats en identificar als reis que representen. El problema se supera en part, en el cas dels sass\xc3\xa0nides, pel seu costum de mostrar un estil diferent de corona per a cada rei, i poden ser identificats a partir de comparacions amb les monedes que van encunyar._NEWLINE_La necr\xc3\xb2polis de la dinastia aquem\xc3\xa8nida (500\xe2\x80\x93330\xc2\xa0aC), Naqsh-e Rostam, t\xc3\xa9 quatre grans tombes tallades en un penya-segat. Presenten sobretot decoraci\xc3\xb3 arquitect\xc3\xb2nica, per\xc3\xb2 les fa\xc3\xa7anes inclouen grans panells sobre les llindes, totes semblants pel que fa al seu contingut, amb figures del rei investit per un d\xc3\xa9u, sobre una zona amb files de figures menors que porten tribut, amb soldats i oficials. Les tres classes de figures estan marcadament diferenciades en grand\xc3\xa0ria. L'entrada a cada tomba es troba al centre de cada creu, que s'obre a una petita c\xc3\xa0mera, on jeu el rei en un sarc\xc3\xb2fag. El travesser horitzontal de cadascuna de les fa\xc3\xa7anes de la tomba es creu que era una r\xc3\xa8plica de l'entrada del palau de Pers\xc3\xa8polis._NEWLINE_Molt per sota de les tombes aquem\xc3\xa8nides, prop del nivell del s\xc3\xb2l, es troben relleus en roques amb figures dels reis sass\xc3\xa0nides, alguns reunint-se amb d\xc3\xa9us, uns altres en combat. El m\xc3\xa9s conegut mostra a Sapor I a cavall, amb l'emperador rom\xc3\xa0 Valeri\xc3\xa0 I inclinant-se davant ell a manera de submissi\xc3\xb3, i Felip l'\xc3\x80rab (un emperador anterior que va prestar tribut a Sapor) aguantant-li el cavall, mentre que l'emperador difunt Gordi\xc3\xa0 III, mort en batalla, queda sota (encara que s'han suggerit altres identificacions). Aquest relleu commemora la batalla d'Edessa l'any 260, quan Valeri\xc3\xa0 es va convertir en l'\xc3\xbanic emperador rom\xc3\xa0 capturat com a presoner de guerra, una humiliaci\xc3\xb3 per als romans. La ubicaci\xc3\xb3 d'aquests relleus suggereix la intenci\xc3\xb3 sass\xc3\xa0nida de relacionar-se amb les gl\xc3\xb2ries de l'Imperi aquem\xc3\xa8nida que els va precedir. Hi ha altres tres tombes reals aquem\xc3\xa8nides m\xc3\xa9s, amb similars relleus, a Pers\xc3\xa8polis, una inacabada._NEWLINE_Els set relleus sass\xc3\xa0nides, les dates aproximades de les quals van des de l'any 225 a 310, mostren escenes d'investidura i batalles. El relleu m\xc3\xa9s antic est\xc3\xa0 a Elam, del voltant de l'any 1000\xc2\xa0aC. A una dist\xc3\xa0ncia d'aproximadament un quil\xc3\xb2metre es troba Naqsh-e Rajab, amb quatre relleus sass\xc3\xa0nides fet a la roca, tres referents a reis i un a un sacerdot. Un altre important lloc sass\xc3\xa0nida \xc3\xa9s Taq-e Bostan, amb diversos relleus que inclouen dues investidures reials i una famosa figura d'un catafracta o soldat de la cavalleria pesada persa, de grand\xc3\xa0ria aproximadament el doble de les dimensions reals, probablement representant al rei Cosroes II muntat sobre el seu cavall favorit, Shabdiz; la parella es anomenada tamb\xc3\xa9 en literatura persa posterior.  Firuzabad i Bixapur tenen grups de relleus sass\xc3\xa0nides, la primera incloent la m\xc3\xa9s antiga, una gran escena de batalla, ara molt desgastada. A Barm-e Delak, un rei ofereix una flor a la seva reina. _NEWLINE_Els relleus sass\xc3\xa0nides es concentren en els primers 80 anys de la dinastia, encara que un grup important s\xc3\xb3n del segle VI, i en un nombre relativament esc\xc3\xa0s de llocs, la major part en el nucli de la terra d'origen sass\xc3\xa0nida. Els posteriors suggereixen que sorgeixen d'una tradici\xc3\xb3, avui perduda, de relleus similars en estuc dins els palaus. Els relleus en roca varen ser possiblement coberts d'escaiola i pintats._NEWLINE_El cat\xc3\xa0leg est\xc3\xa0ndard dels relleus perses preisl\xc3\xa0mics reuneix els exemples coneguts (l'any 1984) de la seg\xc3\xbcent manera\xc2\xa0: Lullubi n. 1\xe2\x80\x934; Elam n. 5\xe2\x80\x9319; Ass\xc3\xadria n. 20\xe2\x80\x9321; Aquem\xc3\xa8nida n. 22\xe2\x80\x9330; Aquem\xc3\xa8nida tard\xc3\xa0/posterior i sel\xc3\xa8ucida n. 31\xe2\x80\x9335; Parts n. 36\xe2\x80\x9349; Sass\xc3\xa0nides n. 50\xe2\x80\x9384; d'altres n. 85\xe2\x80\x9388._NEWLINE_Alguns dels majors assoliments s\xc3\xb3n una s\xc3\xa8rie de m\xc3\xa9s de trenta monuments de relleus en roques. Es troben sobretot a la prov\xc3\xadncia de Fars, que era la prov\xc3\xadncia origin\xc3\xa0ria de la dinastia governant sass\xc3\xa0nida. Els relleus daten principalment d'entre el segle III i comen\xc3\xa7aments del IV. Presenten algun esdeveniment significatiu i s\xc3\xb3n habitualment atribu\xc3\xafts a governants concrets. _NEWLINE_Un relleu a Naqsh-e Rostam est\xc3\xa0 muntat per sota de les tombes reals aquem\xc3\xa8nides i probablement es refereixi a aquesta, com una forma de relacionar al monarca amb l'antiga dinastia i presentar-li homenatge. Representa a Ardaixir I amb el d\xc3\xa9u Ahura Mazda, cadascun d'ells en perfil estricte i de la mateixa grand\xc3\xa0ria. Aix\xc3\xb2 expressa la igualtat entre el monarca i el d\xc3\xa9u, indicant la seva grandesa. El relleu t\xc3\xa9 un fort modelatge, per\xc3\xb2 \xc3\xa9s bastant caut en representar detalls i presenta evid\xc3\xa8ncia d'influ\xc3\xa8ncies hel\xc2\xb7len\xc3\xadstiques. _NEWLINE_Altres relleus, com a Taq-e Bostan, es troben dins un arc llaurat en la roca. En la paret posterior hi ha figures esculpides pr\xc3\xa0cticament en la seva totalitat. Cosroes II apareix a cavall amb una pesada armadura. Les escenes dels costats mostren una ca\xc3\xa7a reial. La figura del governant es mostra frontal, amb la cara girada tres quarts. La figura \xc3\xa9s alta i domina tota l'escena, les altres figures s\xc3\xb3n petites en comparaci\xc3\xb3. La composici\xc3\xb3 representa un paisatge i apareixen en ella molts detalls, com la cort del rei, una impressi\xc3\xb3 bastant pintoresca i \xc3\xa9s gaireb\xc3\xa9 segur que va estar pintada en el passat.\n_START_SECTION_\nEstuc\n_START_PARAGRAPH_\nA m\xc3\xa9s dels relleus en roca, els relleus en estuc van jugar un paper important en l'art sota els sass\xc3\xa0nides. Ja que es considerava que els edificis de ma\xc3\xb3 eren lletjos, es cobrien amb estuc. Les parets estucades sovint es tallaven amb models florals, per\xc3\xb2 tamb\xc3\xa9 representacions figuratives i especialment animals. Sovint els edificis importants, com els palaus i les seus administratives, haurien estat decorades d'aquesta forma, en blanc acolorit. Aquesta pr\xc3\xa0ctica possiblement es va adoptar per influencia del mateix costum, procedent del m\xc3\xb3n grecorom\xc3\xa0, a pesar que a l'\xc3\xa8poca Roma i la P\xc3\xa8rsia sass\xc3\xa0nida eren rivals.\n_START_SECTION_\nD'altres\n_START_PARAGRAPH_\nEl treball amb pedres precioses va assolir la seva expansi\xc3\xb3 amb la gl\xc3\xadptica. Es va comen\xc3\xa7ar a abandonar la t\xc3\xa8cnica de la l\xc3\xadnia paral\xc2\xb7lela i la iconografia es torn\xc3\xa0 m\xc3\xa9s rodona i naturalista. El canvi s'evidencia sobretot en les monedes, i probablement en els gravats dels segells oficials._NEWLINE_A part de segells, cal destacar una pe\xc3\xa7a, l'anomenada copa de Salom\xc3\xb3 avui en dia a la Biblioteca Nacional de Fran\xc3\xa7a, que pertanyia al tresor de Sant-Denis a l'\xc3\xa8poca de Carles el Calb i, potser, va ser part d'un regal d'Harun ar-Raixid a Carlemany, malgrat la data i origen d'aquest objecte no estan ben definits. Est\xc3\xa0 formada per un medall\xc3\xb3 central de cristall de roca amb el rei, de front, en una mena de tron que t\xc3\xa9 les potes en forma de cavalls alats. Davant d'ell hi ha una espasa en una posici\xc3\xb3 caracter\xc3\xadstica de l'art sass\xc3\xa0nida. La copa es recolza en una base anular d'or. Potser prov\xc3\xa9 de l'\xc3\x80sia Central, o encara sembla m\xc3\xa9s probable que sigui sass\xc3\xa0nida en analitzar la corona, que la dataria d'entre els regnats de Kobad I i Cosroes II (488-628).\n_START_SECTION_\nPintura\n_START_PARAGRAPH_\nLes pintures van ser elements importants en l'art sass\xc3\xa0nida. Se sap que Mani va ser un pintor amb certa fama, aparentment de pintures en taulers o miniatures en llibres. No queda gaireb\xc3\xa9 res d'aquest per\xc3\xadode, encara que la tradici\xc3\xb3 de la miniatura persa d'uns segles m\xc3\xa9s tard va ser aparentment la primera en el m\xc3\xb3n isl\xc3\xa0mic. _NEWLINE_Un dels pocs llocs en el qual han sobreviscut pintures murals \xc3\xa9s Panjakent, en el modern Tadjikistan i antiga Sogdiana, que amb prou feines va estar sota el domini sass\xc3\xa0nida, si \xc3\xa9s que van arribar a controlar-lo alguna vegada. La ciutat antiga va ser abandonada en les d\xc3\xa8cades posteriors al control musulm\xc3\xa0 de la ciutat el 722 i ha estat for\xc3\xa7a excavada en temps moderns. Hi sobreviuen \xc3\xa0rees de pintures murals en palaus i cases particulars, que en el present es conserven, principalment, en el museu de l'Ermitage o a Taixkent. Cobrien habitacions senceres, i es combinaven amb relleus en fusta. Els temes s\xc3\xb3n semblants a d'altres de l'art sass\xc3\xa0nida, com ara reis entronitzats, gestes, batalles, i dones boniques, i hi ha il\xc2\xb7lustracions de les \xc3\xa8piques persa i \xc3\xadndia, aix\xc3\xad com una complexa mescla de de\xc3\xaftats. Daten principalment dels segles\xc2\xa0VII i VIII._NEWLINE_A una mansi\xc3\xb3 a Hajiabad (Iran) que encara cont\xc3\xa9 pintures ben conservades es van realitzar una s\xc3\xa8rie d'excavacions. Les parets estaven decorades amb busts amb vista frontal. Els frescs de Dura Europos, a la frontera entre l'Imperi Rom\xc3\xa0 i la P\xc3\xa8rsia sass\xc3\xa0nida, tamb\xc3\xa9 s\xc3\xb3n rellevants, amb moltes figures amb vestimenta persa. Les m\xc3\xa9s conegudes procedeixen de la sinagoga de Dura Europos, i daten de al voltant dels anys 244-256; els de l'esgl\xc3\xa9sia de Dura Europos poden ser d'uns anys m\xc3\xa9s tardans. _NEWLINE_A Bixapur han sobreviscut terres de mosaic en estil grecorom\xc3\xa0; probablement se'n van fer en d'altres llocs pertanyents a l'elit, potser elaborats per artesans procedents el m\xc3\xb3n grec.\n_START_SECTION_\nArquitectura\n_START_PARAGRAPH_\nEls edificis de l'arquitectura sass\xc3\xa0nida van ser enormes palaus de ma\xc3\xb3, amb sales amb voltes molt altes, importants per al desenvolupament de l'iwan en l'arquitectura isl\xc3\xa0mica. Els sass\xc3\xa0nides van desenvolupar encara m\xc3\xa9s les voltes i els arcs usats pels parts, habitualment amb una gran obertura a un costat de la sala, a l'estil iwan._NEWLINE_Taq-e Kisra, el palau a Ctesifont, est\xc3\xa0 dominat per una sala amb arc, en la qual encara es conserva gran part d'una enorme volta. La fa\xc3\xa7ana est\xc3\xa0 molt treballada amb columnes i n\xc3\xadnxols que en el passat llu\xc3\xafen pintures i relleus. _NEWLINE_El palau de Firuzabad (Iran) va ser constru\xc3\xaft per Ardaixir I. Es troba al costat d'un petit llac, que s'obre a l'arc principal de l'estructura. Des d'aquesta obertura a banda i banda hi han sales lleugerament m\xc3\xa9s petites i tamb\xc3\xa9 corbades. Darrere de l'arc principal tamb\xc3\xa9 hi ha una sala amb una c\xc3\xbapula de 22 metres d'alt, amb dues sales amb voltes a cada costat. Despr\xc3\xa9s d'aquestes habitacions, hi ha un pati que l'envolta i que connecta amb totes les estances. Les parets de les habitacions estan dividides per n\xc3\xadnxols i en el passat presentaven elaborades decoracions d'estuc. La zona al voltant del palau va ser en el passat un jard\xc3\xad. El jard\xc3\xad, el palau i el llac van ser tots constru\xc3\xafts junts i en el passat estaven connectats.\n_START_SECTION_\nPlanejament urban\xc3\xadstic\n_START_PARAGRAPH_\nEls sass\xc3\xa0nides van erigir nombroses ciutats noves amb un elaborat planejament. Moltes d'elles eren circulars, principalment com a forma d'avantatge t\xc3\xa0ctic defensiu durant els setges, ja que les parets d'una ciutat rodona poden tancar la mateixa longitud d'una \xc3\xa0rea major. Per\xc3\xb2 tamb\xc3\xa9 hi havia sistemes urbans de forma rectangular. Normalment estaven relacionades amb arquitectes romans que havien estat segrestats pels sass\xc3\xa0nides, probablement necessaris per planejar aquestes ciutats en l'estil sass\xc3\xa0nida. Les facilitats urbanes rectangulars s\xc3\xb3n per tant considerades com un sistema de planejament urban\xc3\xadstic sass\xc3\xa0nida alternatiu. _NEWLINE_Firuzabad \xc3\xa9s un assentament constru\xc3\xaft per Ardaixir I i un exemple ben documentat de planejament urban\xc3\xadstic sass\xc3\xa0nida. La ciutat va tenir un di\xc3\xa0metre de 2 km i era circular. Dues carreteres la dividien en quatre districtes, que a la vegada es van dividir en cinc sectors m\xc3\xa9s petits i aix\xc3\xad s'ordenava tota la ciutat en 20 sectors. El planejament detallat sembla haver continuat en els altres territoris propers. Bixapur i Gundixapur, no obstant, s\xc3\xb3n ciutats contr\xc3\xa0riament perpendiculars. Bixapur sembla que va desenvolupar-se per artesans romans, ja que el palau local est\xc3\xa0 decorat per mosaics d'estil hel\xc2\xb7len\xc3\xadstic.\n_START_SECTION_\nMonedes\n_START_PARAGRAPH_\nLes monedes s\xc3\xb3n una font particularment determinant per un motiu for\xc3\xa7a important; poden datar-se amb facilitat, i procedeixen de tots els per\xc3\xadodes de l'Imperi sass\xc3\xa0nida. Apareix el nom de la imatge del governant sobre la moneda en pahlavi i pot usar-se per datar d'altres obres d'art. La cara o part frontal, normalment mostra la imatge del governant, de vegades al costat d'un fill o esposa, rarament amb els dos. En la part posterior hi han diverses escenes, incloent una investidura o un altar, sobre els quals crema una flama de foc etern. La tradici\xc3\xb3 d'aquests dissenys comen\xc3\xa7a amb la imatge, bastant estirada, d'Ardaixir I (224-242), i sota el regnat de Sapor I (240\xe2\x80\x93270). Amb Sapor II (310\xe2\x80\x93379), els detalls del modelatge s\xc3\xb3n menys acurats. En el per\xc3\xadode posterior els dissenys s\xc3\xb3n sovint molt estilitzats i han estat documentats parcialment.\n_START_SECTION_\nMetal\xc2\xb7listeria\n_START_PARAGRAPH_\nHan sobreviscut una s\xc3\xa8rie d'atuells de plata sass\xc3\xa0nides, especialment grans plats o bols utilitzats per servir menjar. Presenten una decoraci\xc3\xb3 gravada o llaurada d'alta qualitat d'un repertori cortes\xc3\xa0 d'herois o reis a cavall, i escenes de ca\xc3\xa7a, combats i banquets, sovint parcialment daurats. Els aiguamans, presumiblement per al vi, tenen ballarines en relleu. S'exportaven a la Xina, i cap als territoris de l'oest de l'imperi._NEWLINE_Un tret especial de l'art sass\xc3\xa0nida est\xc3\xa0 representat per petxines de plata o d'or, en la superf\xc3\xadcie interior de les quals s'ha gravat una escena en relleu. Es coneixen al voltant de cent objectes d'aquest tipus, fet que demostra l'esplendor liter\xc3\xa0ria de la cort. Molts procedeixen d'excavacions, per\xc3\xb2 la majoria s\xc3\xb3n troballes casuals. Moltes poden trobar-se prop dels Urals a R\xc3\xbassia i probablement es comerciaven en aquesta zona. El prop\xc3\xb2sit original, la funci\xc3\xb3 i autoritat d'aquestes petxines romanen sense esbrinar. Sovint, es mostra a un governant ca\xc3\xa7ant, a cavall i al galop, amb l'espasa treta i apuntant a un animal perill\xc3\xb3s com un \xc3\xb3s o un lle\xc3\xb3, o disparant amb arc i fletxa. La cara normalment est\xc3\xa0 mig girada._NEWLINE_Hi ha tamb\xc3\xa9 algunes representacions pac\xc3\xadfiques com ara animals o criatures fant\xc3\xa0stiques. Les versions m\xc3\xa9s primerenques dels bols de petxina de plata acostumen a representar a un monarca en relleu que ocupa tota la superf\xc3\xadcie. M\xc3\xa9s tard, als segles IV i V, el personatge focal comparteix espai amb un altre personatge o element secundari, de menor grand\xc3\xa0ria._NEWLINE_Poden trobar-se un altre grup de treballs en metall; recipients profusament decorats, la forma dels quals pot haver-se adoptat dels costums del Mediterrani.\n_START_SECTION_\nTeixits\n_START_PARAGRAPH_\nLes catifes podien assolir un alt nivell de sofisticaci\xc3\xb3, com demostra la lloan\xc3\xa7a de la perduda catifa reial de Baharestan per part dels conqueridors musulmans. Per\xc3\xb2 els fragments que han sobreviscut, que poden haver-se originat en la P\xc3\xa8rsia sass\xc3\xa0nida, s\xc3\xb3n produccions m\xc3\xa9s humils, probablement realitzades per tribus n\xc3\xb2mades. Les teles sass\xc3\xa0nides van ser famoses, i queden fragments, en la seva major part amb dissenys basats en animals en compartiments, en un estil que va perdurar molt temps._NEWLINE_Hi ha indicis que les teles decorades amb color, van tenir una import\xc3\xa0ncia especial amb els sass\xc3\xa0nides. No obstant aix\xc3\xb2, la manca de valor d'aquest tipus d'obra d'art fa que es presentin moltes dificultats per a la recerca, doncs queden poques teles que es remuntin a l'\xc3\xa8poca de l'Imperi sass\xc3\xa0nida, i les troballes fora de l'imperi (com a Egipte) no sempre tenen un origen clar; no se sap si van ser importades pels sass\xc3\xa0nides o s\xc3\xb3n les seves pr\xc3\xb2pies imitacions o creacions. Especialment quan les teles estan decorades amb models d'animals her\xc3\xa0ldics, se sol assumir que tenen origen sass\xc3\xa0nida. S\xc3\xb3n t\xc3\xadpics els paons, ovelles i d'altres animals, sols o en parelles, en una escarapel\xc2\xb7la. El carner era el d\xc3\xa9u de la guerra en relaci\xc3\xb3 amb Verethragna i per tant tenia una popularitat particular en l'art sass\xc3\xa0nida com a motiu en teixits.\n_START_SECTION_\nVidre\n_START_PARAGRAPH_\nEl vidre sass\xc3\xa0nida va continuar i desenvolupar la tecnologia romana. En formes m\xc3\xa9s simples sembla haver estat disponible per a una gran part de la poblaci\xc3\xb3, i va constituir una exportaci\xc3\xb3 de luxe popular, cap a Bizanci i la Xina, fins i tot apareix en enterraments de l'elit del per\xc3\xadode al Jap\xc3\xb3. T\xc3\xa8cnicament, \xc3\xa9s una producci\xc3\xb3 de vidre de cal\xc3\xa7-sosa-silici caracteritzada per atuells de vidre bufat gruixudes i relativament s\xc3\xb2bries en la seva decoraci\xc3\xb3, evitant els colors simples en favor de la transpar\xc3\xa8ncia, i recipients treballats d'una pe\xc3\xa7a sense modificacions sobre-elaborades. Aix\xc3\xad la decoraci\xc3\xb3 normal consistia en motius visuals i s\xc3\xb2lids del motlle (relleus), amb cares acanalades i tallades, encara que es van practicar d'altres t\xc3\xa8cniques, com ara motius aplicats. La cer\xc3\xa0mica sass\xc3\xa0nida no sembla haver estat utilitzada per les elits, i \xc3\xa9s en la seva major part utilit\xc3\xa0ria."